Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Балканска истражувачка репортерска мрежа – Скопје (БИРН), преку полномошникот В.М, поднесена против Државен инспекторат за градежништво и урбанизам, по предметот Барање за пристап до информации од јавен карактер, на ден 21.08.2025 година го донесе следното:

**Р Е Ш Е Н И Е**

1. Жалбата изјавена од Здружението на граѓани Балканска истражувачка репортерска мрежа–Скопје (БИРН), преку полномошник В.М., поднесена против Државниот инспекторат за градежништво и урбанизам, заведена во Агенцијата со бр.08-434 на 13.08.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението на граѓани Балканска истражувачка репортерска мрежа – Скопје (БИРН), како што е наведено во Жалбата, на 21.07.2025 година поднело Барање за пристап до информации од јавен карактер до Државниот инспекторат за градежништво и урбанизам, со кое побарало пое-маил да му се достави фотокопија од следните информации:

 „Копии од записници за редовен, вонреден и контролен инспекциски надзор извршени во 2024 година“.

 На барање на Имателот на информации, како што стои во Жалбата, Барателот на 29.07.2025 година до Имателот доставил Дополнување (...т.е. допрецизирање...) на Барањето, во кое е наведено дека се бараат:

 „Копии од записници од редовен, вонреден и контролен инспекциски надзор извршени во 2024 година за градби од втора категорија, во областа на градежништвото“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-434 на 13.08.2025 година.

Агенцијата со електронски допис бр.08-434 од 13.08.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на барањето од Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**